  Виталий Пронин Кылем арын 4-тӥ оштолэзе Россилэн Президентэз Владимир Путин «Удмурт Республикалэн Тӧроезлэсь ужзэ быдэсъясь сярысь» указ поттӥз. Мар воштӥськиз ар ӵоже? Удмуртилэн Тӧроез А. Бречалов.Президентлэн Приволжск федерал округъя оскем муртэз Михаил Бабич Удмуртиысь Правительствоез Александр Бречаловен тодматон ужрадын шараяз: 3 ар ӵоже Удмуртилэн кун долгез 2 поллы будӥз но 50 миллиард пала луиз! Республика выемын кредитъёс пӧлы. Тӥямын Россиысь Коньдон ужпумъёсъя министерствоен соглашение - соя Удмуртия ӝегатскытэк берыктыны кулэ 14,7 миллиард манетэз.Озьы выль кивалтӥсь понна тужгес бадӟым йыр висён луиз бюджетэз радъян. Кӧня ке нунал ортчыса, тодмо луиз: Александр Бречалов быгатӥз федерациысь 15 миллиард манет кыскыны, со чотын «ӝуась» пунэм тыронэз пытсаны. Долгез кулэстон ужрадъёс борды басьтӥськиз быдэс командаез. Ӝоген, банкъёсын кенешыса, кулэстэмын вал азьвыл басьтэм кредитъёсъя процентъёс - со чотын гинэ ар ӵоже 170 миллион манетлэсь трос шыръяны луиз.Котькуд пумиськонын со вералляз: выжыкыл уг сӥзиськы, но порядок лэсьтом. Озьы 2017-тӥ арысен госдолг будэмысь дугдӥз - 2017-тӥ арын 1-тӥ январе Удмуртилэн кун долгез 49 миллиард 579 манет ке вал, туэысен со пумен кулэсмыны ӧдъяз (1-тӥ январьлы 48 миллиард 940 миллион манет кылиз). 2018-тӥ арлы бюджет берло аръёс ӵоже нырысьсэ профицитэн кутэмын. Со дыре ик калыклэн улэм-вылэмез вылын со уз шӧдӥськы.Нырысетӥ кенешонъёсаз ик Александр Бречалов кылзэс юаз шаерысьтымы ваньбур понна кыл кутӥсьёслэсь: шаерамы 370 кун предприятиос, учреждениос, огазеяськонъёс, но соос, бюджетэ пайда ваем интые, отысь кыско гинэ… Со ӝегатскытэк инвентаризация ортчытыны косӥз, сыӵе ужрад бере тросэз кузёос интыоссэс бушатоно луизы, со понна «Удмуртлес», «Аптеки Удмуртии» кадь предприятиос прибылен ужаны ӧдъязы ни.Министерствоосты-ведомствоосты озьы ик косэмын бюджет коньдонэз шыръянъя ужрадъёс кутыны. Со чотын мынэ чиновникъёслэсь лыдзэс ичиятон но. Огшоры калык понна тужгес шумпотымонэз - сюресъёсты тупатъян. Выльдэмын Иж котырысь 146 иськем сюресъёс, ульчаос. А. Бречаловлэн ӵектэмезъя 2018-тӥ ар ялэмын Сюресъёслэн аренызы. Тӧро ужпум пуктэ: сюрес луыны кулэ котькуд гуртэ!Ольга ЗОРИНА Туспуктэм: udmurt.ru  